CELEX: 32013R1266
Language: el
Date: 2013-12-05 00:00:00
Title: Εκτελεστικός κανονισμός (ΕΕ) αριθ. 1266/2013 της Επιτροπής, της 5ης Δεκεμβρίου 2013 , για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Holsteiner Tilsiter (ΠΓΕ)]

6.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 326/37
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1266/2013 ΤΗΣ ΕΠΙΤΡΟΠΉΣ
   της 5ης Δεκεμβρίου 2013
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Holsteiner Tilsiter (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1151/2012 κατάργησε και αντικατέστησε τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2).
            
         
               (2)
            
            
               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006, η αίτηση που υπέβαλε η Γερμανία για την καταχώριση της ονομασίας «Holsteiner Tilsiter» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3).
            
         
               (3)
            
            
               Οι γαλακτοκομικές ενώσεις Dairy Australia Limited, Dairy Companies Association of New Zealand, καθώς και η κοινοπραξία Consortium for Common Food Names, δήλωσαν την αντίθεσή τους στην καταχώριση αυτή σύμφωνα με το άρθρο 7 παράγραφος 3 στοιχείο β) του κανονισμού (ΕΚ) αριθ. 510/2006. Οι ενστάσεις κρίθηκαν παραδεκτές βάσει του άρθρου 7 παράγραφος 3 του εν λόγω κανονισμού.
            
         
               (4)
            
            
               Στο πλαίσιο των ανωτέρω ενστάσεων τονίζεται ιδιαίτερα ότι η καταχώριση της ονομασίας θα έθετε σε κίνδυνο την ύπαρξη ονομασιών, εμπορικών σημάτων ή προϊόντων που κυκλοφορούν νομίμως στην αγορά επί πέντε τουλάχιστον έτη πριν από την ημερομηνία δημοσίευσης που προβλέπεται στο άρθρο 6 παράγραφος 2 και ότι η προτεινόμενη για καταχώριση ονομασία είναι κοινή.
            
         
               (5)
            
            
               Η Επιτροπή, με επιστολή της 2ας Μαΐου 2013, κάλεσε τα ενδιαφερόμενα μέρη να προβούν στις ενδεδειγμένες διαβουλεύσεις.
            
         
               (6)
            
            
               Στις 16 Ιουλίου 2013 κοινοποιήθηκε στην Επιτροπή η συμφωνία που επιτεύχθηκε μεταξύ της Γερμανίας και των ενισταμένων εντός της προβλεπόμενης τρίμηνης προθεσμίας.
            
         
               (7)
            
            
               Από τις προαναφερόμενες διαβουλεύσεις προκύπτει ότι η ένσταση αφορά κυρίως τις λέξεις «Tilsit» και «Tilsiter», εκ των οποίων η δεύτερη περιλαμβάνεται στη σύνθετη ονομασία «Holsteiner Tilsiter». Εντούτοις, η επιδιωκόμενη προστασία από τον παραγωγό αφορά την εν λόγω σύνθετη ονομασία στο σύνολό της. Σύμφωνα με το άρθρο 13 παράγραφος 1 τελευταίο εδάφιο του κανονισμού (ΕΕ) αριθ. 1151/2012, οι ονομασίες «Tilsit» και «Tilsiter» μπορούν να συνεχίσουν να χρησιμοποιούνται στην επικράτεια της Ένωσης, εφόσον τηρούνται οι αρχές και οι κανόνες που ισχύουν στην έννομη τάξη της Ένωσης.
            
         
               (8)
            
            
               Βάσει των ανωτέρω, η ονομασία «Holsteiner Tilsiter» πρέπει να καταχωριστεί στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Κατά παρέκκλιση του πρώτου εδαφίου, οι ονομασίες «Tilsit» και «Tilsiter» μπορούν να εξακολουθήσουν να χρησιμοποιούνται εντός της επικράτειας της Ένωσης, εφόσον τηρούνται οι αρχές και οι κανόνες που ισχύουν στην έννομη τάξη της.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Δεκεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 343 της 14.12.2012, σ. 1.
   
      (2)  ΕΕ L 93 της 31.3.2006, σ. 12.
   
      (3)  ΕΕ C 288 της 25.9.2012, σ. 9.
   
      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση που απαριθμούνται στο παράρτημα I της Συνθήκης:
      
         Κλάση 1.3.   Τυριά
      
      ΓΕΡΜΑΝΙΑ
      Holsteiner Tilsiter (ΠΓΕ)